Vyf brandbestryders sterf toe hul werkers probeer red | Maroela Media
Vyf brandbestryders sterf toe hul werkers probeer red
Die toneel waar brandbestryders swoeg om ŉ brand by ŉ fabriek in Taoyuan City in Taiwan geblus te kry (28 April 2018). Reddingspogings het nog tot die volgende oggend geduur. Foto: Reuters/ANA
Minstens sewe mense, onder wie vyf brandbestryders, is dood toe hulle laat Saterdag deur vlamme vasgekeer is in ŉ brandende fabriek in die noorde van Taiwan.
Een fabriekwerker het in die gebou doodgebrand, terwyl ŉ tweede werker met ernstige brandwonde na ŉ hospitaal gehaas is, waar hy later ook gesterf het. Nog sewe brandbestryders veg tans om hul lewe nadat hulle ernstige beserings opgedoen het.
Volgens owerhede kan die dodetal verder styg aangesien reddingspogings by die fabriek steeds aan die gang is.
Die brand het by Chin Poon Industrial Co in Taoyuan City uitgebreek. Gedrukte stroombane word in die fabriek vervaardig. Dit is nie tans duidelik hoeveel werkers in die fabriek was toe die brand uitgebreek het nie.
Meer as 180 brandbestryders, 67 brandweerwaens en talle ambulanse is na die toneel gestuur, het die stad se brandweerdienste gesê.
Die plaaslike TV-nuuskanaal, Focus Taiwan, berig die oorsaak van die brand word nog ondersoek, maar die Taoyuan-brandweerdienste het gesê daar was ŉ groot aantal en diverse chemikalieë in die fabriek wat hoogs vlambaar en plofbaar was. Volgens die nuuskanaal het die departement van binnelandse sake ŉ rampbestuurspan op die been gebring om te help met hulpverleningspogings vir almal wat deur die brand geraak is.
Man 40 jaar ná reeksmoorde vasgetrek
Alfie Evans sterf
180 Brandbestryders en 67 brandweerwaens. Hier is agtermekaar minisipaliteite en gewis baie goed opgeleide brandbestryders, en mense wat selfs hul lewe opoffer vir die lewe van ander.